रविवार की रात उन्नाव-सोनिक के बीच अप लाइन की ओएचई केबिल काट ली गई थी लेकिन समय से आरपीएफ जवानों के पहुंचने पर बदमाश तार छोड़कर भाग निकले थे। इस दौरान चार घंटे तक ट्रेनों का आवागमन बंद रहा था। रेलवे पुलिस ने घटना की जानकारी कोतवाली पुलिस को भी दी थी लेकिन कोतवाल ने रेलवे का मामला बताकर रिपोर्ट दर्ज करने से मना कर दिया। उधर रेलवे पुलिस बदमाशों के सिविल क्षेत्र का होने की बात कहकर रिपोर्ट दर्ज करने से कतरा रही थी। मंगलवार को किसी तरह से आरपीएफ ने रेलवे एक्ट की धारा 174 के तहत अज्ञात में मामला दर्ज कर लिया। उधर घटना को लखनऊ मुख्यालय के अधिकारियों ने गंभीरता से लिया और बदमाशों को पकड़ने के लिए सीआईबी टीम को लगाया। सोमवार को सीआईबी इंस्पेक्टर प्रताप सिंह के साथ 15 सिपाहियों की टीम ने रेलवे ट्रैक का निरीक्षण किया। आरपीएफ के साथ सीआईबी टीम पूरी रात कांबिंग करती रही। सूत्रों की मानें तो जब से ओएचई लाइन बिछाई गई तब से यह पहली ऐसी घटना है। अधिकारियों ने खुलासे के लिए रेलवे पुलिस व सीआईबी अफसरों को कड़े निर्देश जारी किए हैं।